Kalev Kallemets

Kalev Kallemets (sündinud 18. aprillil 1979 Haapsalus) on Eesti ettevõtja ja poliitik, Fermi Energia OÜ juhatuse esimees. Ta oli XII Riigikogu liige.

Ta on lõpetanud 1997. aastal Taebla Gümnaasiumi. 2002. aastal lõpetas ta Tallinna Tehnikaülikooli majandusteaduskonna rahvamajanduse bakalaureuseõppes ja 2008. aastal Estonian Business Schooli finantsjuhtimise magistrikraadiga. 2009. aastast oli ta Tallinna Tehnikaülikooli doktorant (juhendaja Üllas Ehrlich). 27. augustil 2019 kaitses ta doktoritöö "Development of Resource Regime of Oil Shale Industry: A Case of Estonia" ("Põlevkivitööstuse ressursipoliitika arendamine Eesti näitel").https://www.ttu.ee/instituut/arikorralduse-instituut/uudised-64/195170/Ta on Vironia korporatsiooni liige.

Ta töötas aastatel 2001–2002 Justiitsministeeriumis siseaudiitorina. 2002–2003 oli Eesti Reformierakonna Noortekogu peasekretär. 2003–2016 OÜ Gutsch juhatuse liige, 2008–2011 MTÜ Eesti Tuumajaam tegevjuht, 2011–2014 töötas ta Viru Keemia Grupp AS-is.

2019. aastal asutas ta ettevõtte Fermi Energia, mille eesmärgiks on arendada võimalust võtta Eestis kasutusele uue põlvkonna väike moodulreaktor. Tal on ettevõttes 40% osalus.https://majandus24.postimees.ee/6553993/energiaettevote-tahab-eestisse-rajada-uue-polvkonna-tuumareaktorit

 Poliitiline tegevus 

Ta kuulus aastatel 1998–2016 Eesti Reformierakonda.https://www.postimees.ee/3955257/kalev-kallemets-astus-reformierakonnast-valja Kandideeris 1999. ja 2005. aasta kohaliku omavalitsuse volikogude valimistel Haapsalu linnavolikokku Reformierakonna nimekirjas (sai 1999. aastal kolm häält ja 2005. aastal kaks häält; kummalgi korral ei osutunud ta valituks); samuti kandideeris ta 2009. ja 2013. aasta kohaliku omavalitsuse volikogude valimistel Tallinna linnavolikokku (sai 2009. aastal 62 häält ja 2013. aastal 24 häält; kummalgi korral ei osutunud ta valituks (Reformierakonna nimekirjas)). Ta kandideeris Riigikogu valimistel aastatel 2003 ja 2007 (sai 2003. aastal 245 häält ja 2007. aastal 353 häält; kummalgi korral ei osutunud ta valituks (Reformierakonna nimekirjas)). 2011. aasta Riigikogu valimistel sai ta 469 häält. Ta ei osutunud valituks, kuid pääses 18. juunist 2014 asendusliikmena XII Riigikogu koosseisu. Ta kandideeris ka 2009. aasta Euroopa Parlamendi valimistel, kuid ei osutunud valituks.

Ta kandideeris 2015. aasta Riigikogu valimistel valimisringkonnas nr 2 ja sai 423 häält, kuid ei osutunud valituks. http://rk2015.vvk.ee/detailed-2.htmlhttp://rk2015.vvk.ee/elected-members.html

 Viited 

 Välislingid 
 Kalev Kallemetsa osalemine valimistel 1999–2017

Kategooria:Eesti Reformierakonna poliitikud
Kategooria:XII Riigikogu liikmed
Kategooria:Eesti majandusteadlased
Kategooria:Tallinna Tehnikaülikooli vilistlased
Kategooria:Estonian Business Schooli vilistlased
Kategooria:Korporatsioon Vironia liikmed
Kategooria:Sündinud 1979